b'\n_START_ARTICLE_\nKebuluran Bengal 1943\n_START_PARAGRAPH_\nKebuluran Bengal 1943 (Bengali: pa\xc3\xb1c\xc4\x81\xc5\x9b\xc4\x93ra manvantara) merupakan suatu bencana utama\xc2\xa0di wilayah\xc2\xa0Benggala dalam India semasa Perang Dunia Kedua.\xc2\xa0Dianggarkan sebanyak 2.1\xe2\x80\x933 juta,\xc2\xa0daripada 60.3 juta penduduk kawasan tersebut mati akibat\xc2\xa0kelaparan, malaria dan penyakit teruk lain akibat\xc2\xa0kekurangan gizi, pemindahan penduduk, keadaan yang tidak bersih dan kekurangan penjagaan kesihatan. Jutaan penduduk jatuh miskin aikbat krisis yang menjejaskan lapisan masyarakat dan ekonomi kawasan tersebut dengan besarnya. Sejarawan telah sering menggambarkan bencana ini sebagai hasil "buatan manusia", menegaskan bahwa dasar-dasar\xc2\xa0kolonial\xc2\xa0menyukarkan lagi krisis ini. Ada pula suatu kelompok minoriti yang melihat bencana ini lebih berpunca daripada faktor penyebab semulajadi.\n_START_SECTION_\nKesan\n_START_PARAGRAPH_\nKebuluran ini mempercepatkan jalan\xc2\xa0sosioekonomi yang membawa kepada kemiskinan dan\xc2\xa0ketidaksamaan pendapatan,merosakkan ekonomi dan struktur sosial Bengal serta menghancurkan jutaan keluarga.\xc2\xa0Krisis ini menjejaskan kesemua lapisan ekonomi masyarakat. Punca utama meluasnya penderitaan ini ialah pemakaian strategi menjual aset demi mendapatkan makanan secara besar-besaran. Sebanyak hampir 1.6 juta keluarga\xe2\x80\x94kira-kira satu suku daripadanya pekebun kecil\xe2\x80\x94cuba menyelamatkan diri dengan menjual atau menggadaikan sawah mereka, secara langsungnya menjatuhkan status mereka dari pemilik tanah kepada buruh.\xc2\xa0Pemindahan tanah meningkat sebanyak dengan 504%, 665%, 1,057% dan 872% pada empat tahun berikutan 1941.'